b'\n_START_ARTICLE_\nJure Robi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nJure Robi\xc4\x8d je bil najuspe\xc5\xa1nej\xc5\xa1i slovenski kot tudi svetovni ekstremni kolesar. \xc5\xbde v otro\xc5\xa1tvu se je zaljubil v kolo. Na Jesenicah rojeni ultramaratonec, ki je kot poklicni vojak pripadnik prve brigade Slovenske vojske, je kolesarsko kariero za\xc4\x8del v klubu Lip Bled, jo nadaljeval v novome\xc5\xa1ki Krki in kranjski Savi ter bil med letoma 1988 in 1994 \xc4\x8dlan dr\xc5\xbeavne reprezentance in dr\xc5\xbeavni prvak. Nato se je posvetil ultramaratonskemu kolesarstvu._NEWLINE_V \xc5\xa1portni karieri je dosegel ve\xc4\x8d kot 100 zmag in ve\xc4\x8d kot 150-krat stal na zmagovalnih stopni\xc4\x8dkah. Med najve\xc4\x8dje uspehe spada pet zmag na Race Across America (RAAM), najte\xc5\xbeji \xc5\xa1portni preizku\xc5\xa1nji na svetu, svetovni rekord v cestni vo\xc5\xbenji na 24ur, dve zaporedni zmagi na dirki Le Tour Direct/Ultime, ultramaratonski razli\xc4\x8dici klasi\xc4\x8dnega Toura, ki jo kolesarji namesto v 21 etapah prevozijo v eni sami, ter \xc5\xa1tiri zaporedne zmage na Dirki okoli Slovenije - Dos ras extreme, od leta 2007 do 2010. Leta 2010 je zmagal na \xc5\xa1vicarski dirki Tortour 2010. Zmagal je tudi na Maratonu Franja, Juri\xc5\xa1 na Vr\xc5\xa1i\xc4\x8d, idr. Poleg \xc5\xa1portnih dose\xc5\xbekov je Jure Robi\xc4\x8d tudi prejemnik priznanja \xc5\xa0portnik leta za posebne dose\xc5\xbeke, Slovenec leta za posebne dose\xc5\xbeke ter priznanja za fair play ter strpnost v \xc5\xa1portu._NEWLINE_Umrl je 24. septembra 2010 v prometni nesre\xc4\x8di na gozdni poti na Plav\xc5\xa1kem Rovtu pri Jesenicah. Zapustil je sina z imenom Nal Jure, rojenega leta 2004, 9 mesecev po njegovi smrti se je rodil drugi sin z imenom Lev Jure._NEWLINE_Juretov brat, alpski smu\xc4\x8dar Sa\xc5\xa1o Robi\xc4\x8d (1967-2010), se je ponesre\xc4\x8dil istega leta, le mesec in pol pred njim.'